Valke ondersoek verkoop van amnestie-vuurwapensArgieffoto Paul Ramaloko, woordvoerder van die Valke, sê ondersoek sal eerste op Gauteng fokus. Die ondersoek kom nadat drie mense by ‘n huis in Norwood, Johannesburg in hegtenis geneem nadat die polisie op aanvalsgewere, talle handwapens, kommersiële ploftoestelle en ontstekers beslag gelê het. Talita Louw, staatsaanklaer, het tydens die drie verdagtes se borgaansoek in die Johannesburgse landdroshof gesê dat van die vuurwapens waarop beslag gelê is aan die polisie oorhandig is vir vernietiging gedurende die amnestietydperk. Louw het gesê van die vuurwapens is glo deur korrupte polisiebeamptes verkoop. Gun Free SA het die polisie gekritiseer. “Toe mense hulle vuurwapens gedurende die amnestietydperk aan die polisie oorhandig het, het hulle die polisie vertrou om dit te vernietig,” het Alan Storey, woordvoerder, in ‘n verklaring gesê. “Die publiek het hul deel gedoen. Hulle het hul gewere aan die polisie oorhandig vir vernietiging. Die feit dat sommige van hierdie wapens in ‘n onwettige wapenvonds gevind is maak ‘n bespotting van Suid-Afrika se openbare verbintenis tot veiligheid en sekuriteit deur die vernietiging van voorrade van wapens.” Die burgerregte-organisasie AfriForum het Woensdag ŉ versoek aan die nasionale polisiekommissaris, Riah Phiyega, gerig om te vra vir alle vuurwapenregisters sedert 2009 se amnestietydperk om presies te bepaal hoeveel wapens sedert 2009 tot op datum vernietig is. AfriForum het ook versoek dat dit openbaar gemaak word hoeveel wapens in die polisie se besit is wat nog vernietig moet word, plus hoeveel wapens tydens die amnestietydperk deur die polisie verloor is. Die kommissaris het tot Woensdag, 11 Junie om te reageer. “Volgens navorsers by die Instituut vir Sekerheidstudies het georganiseerde misdaad in Suid-Afrika sedert die negentigerjare die hoogte ingeskiet, en nou het polisiebetrokkenheid daarby ook ŉ faktor geword. Ons wil hê hierdie saak moet vinnig en deeglik ondersoek word,” het Ian Cameron, AfriForum se hoof van gemeenslapsveiligheid, gesê.